III PIELIKUMS

Paraugu ņemšana un testēšana, kas minēta 4. un 7. pantā

1. Paraugu ņemšanu un testēšanu oficiālajiem noteikšanas apsekojumiem, kā minēts 4. panta 1. un 2. punktā, veic šādi: ņem augsnes paraugu, kura standartlielums ir vismaz 1 500 ml augsnes/ha un kurš sastāv no vismaz 100 noņēmumiem/ha, vēlams, taisnstūrveida tīklā, kura platums ir ne mazāks kā 5 m un garums ir ne lielāks kā 20 m starp atsevišķu paraugu ņemšanas vietām, kas aptver visu ražošanas platību. Visu paraugu izmanto turpmākai pārbaudei, t. i., cistu ieguvei, sugu identifikācijai un attiecīgā gadījumā patotipa/virulences grupas noteikšanai. Testēšana, izmantojot šādas metodes attiecīgā kaitīgā organisma izdalīšanai, kas aprakstītas attiecīgajos apstiprinātajos un starptautiski atzītajos diagnostikas protokolos: a) attiecībā uz izdalīšanu – metodes, kuru pamatā ir Fenwick kanna, Schuiling centrifūga, Seinhorst elutriācijas tvertne vai Kort elutriācijas tvertne; b) attiecībā uz noteikšanu un identifikāciju – viens no šiem: i) Globodera cistu izolēšana no atliekām, pamatojoties uz cistu morfoloģiju, pēc kuras veic sugu identifikāciju, pamatojoties uz atsevišķu cistu un nematožu kāpuru morfoloģiju, apvienojumā ar konvencionālo PCR testu, pamatojoties uz Bulman & Marshall, 1997 (1) (ja ir šaubas par G. tabacum klātbūtni, papildus var veikt konvencionālo PCR testu, pamatojoties uz Skantar et al., 2007 (2)); ii) Globodera cistu izolēšana no atliekām, pamatojoties uz cistu morfoloģiju, pēc tam veicot identifikāciju, pamatojoties uz atsevišķu cistu un nematožu kāpuru morfoloģiju, apvienojumā ar reālā laika PCR testu, pamatojoties uz Gamel et al., 2017 (3); iii) nematožu cistu izolēšana no atliekām, pēc kuras veic noteikšanu ar reālā laika PCR testu, pamatojoties uz Gamel et al., 2017 (3).

2. Paraugu ņemšanu 7. pantā minētajam oficiālajam monitoringa apsekojumam, veic saskaņā ar vienu no šādām metodēm: a) 1. punktā aprakstītā paraugu ņemšana, kurā augsnes parauga lielums ir vismaz 400 ml/ha; b) vismaz 400 ml lielu augsnes paraugu mērķtiecīga ņemšana pēc vizuālas sakņu pārbaudes, ja ir redzami vizuāli simptomi, vai c) vismaz 400 ml lielu paraugu ņemšana pēc ražas novākšanas no kartupeļu augsnes, ja ir iespējams noteikt ražošanas platību, kurā attiecīgie kartupeļi audzēti. Testēšanu 7. pantā minētajam oficiālajam monitoringa apsekojumam, veic saskaņā ar 1. punktu.

3. Atkāpjoties no 1. punkta, standarta paraugu lielumu var samazināt līdz vismaz 400 ml augsnes/ha katrā no šiem gadījumiem: a) pastāv dokumentāri pierādījumi par to, ka konkrētajā ražošanas platībā sešus gadus pirms oficiālā noteikšanas apsekojuma nav audzēti un nav atradušies kartupeļi vai I pielikuma 1. punktā uzskaitītie augi; b) pēdējos divos secīgos oficiālajos noteikšanas apsekojumos 1 500 ml augsnes/ha paraugos nav atrasts neviens attiecīgā kaitīgā organisma īpatnis, un pēc pirmā oficiālā apsekojuma nav audzēti kartupeļi vai I pielikuma 1. punktā uzskaitītie augi, izņemot tos, attiecībā uz kuriem saskaņā ar 4. panta 1. punktu jāveic oficiāls noteikšanas apsekojums; c) pēdējā oficiālajā noteikšanas apsekojumā ir pārbaudīts vismaz 1 500 ml liels augsnes/ha paraugs un nav atrasts neviens attiecīgā kaitīgā organisma īpatnis vai attiecīgā kaitīgā organisma cistas bez dzīva satura, un kopš pēdējā oficiālā noteikšanas apsekojuma ražošanas platībā nav audzēti kartupeļi vai I pielikuma 1. punktā uzskaitītie augi, izņemot tos, attiecībā uz kuriem saskaņā ar 4. panta 1. punktu ir vajadzīgs oficiāls noteikšanas apsekojums.

4. Parauga lielumu var samazināt laukiem, kas lielāki par attiecīgi 8 ha un 4 ha, katrā no šiem gadījumiem: a) saistībā ar 1. punktā minēto standartlielumu pirmajiem 8 ha piemēro minētajā punktā noteikto paraugu izmēru, bet katrā nākamajā hektārā šo izmēru var samazināt līdz pat 400 ml augsnes/ha; b) saistībā ar 3. punktā minēto samazināto lielumu pirmajiem 4 ha piemēro minētajā punktā noteikto paraugu izmēru, bet katrā nākamajā hektārā šo izmēru var samazināt līdz pat 200 ml augsnes/ha.

5. Šā pielikuma 3. un 4. punktā minēto samazināto parauga lielumu var turpināt izmantot nākamajos 3. panta 1. punktā minētajos oficiālajos noteikšanas apsekojumos, kamēr attiecīgajā ražošanas platībā nekonstatē attiecīgos kaitīgos organismus.

6. Augsnes parauga standartlielumu var samazināt līdz vismaz 200 ml augsnes/ha, ja ražošanas platība atrodas teritorijā, kas ir atzīta par brīvu no attiecīgā kaitīgā organisma, un ja to nosaka, uztur un apseko saskaņā ar attiecīgajiem Fitosanitāro pasākumu starptautiskajiem standartiem (ISPM Nr. 4) (4).

7. Jebkurā gadījumā minimālais augsnes parauga lielums ir vismaz 200 ml augsnes no vienas ražošanas platības.

(1) Bulman, S. R. & Marshall, J. W. (1997). “Differentiation of Australasian potato cyst nematode (PCN) populations using the Polymerase Chain Reaction (PCR).”New Zealand Journal of Crop and Horticultural Science 25, 123. – 129. lpp.

(2) Skantar, A. M., Handoo, Z. A., Carta, L. K., Chitwood, D. J. (2007). “Morphological and molecular identification of Globodera pallida associated with Potato in Idaho.”Journal of Nematology 39(2), 133. – 144. lpp.

(3) Gamel, S., Letort A., Fouville D., Folcher L., Grenier E. (2017). “Development and validation of real-time PCR assays based on novel molecular markers for the simultaneous detection and identification of Globodera pallida, G. rostochiensis and Heterodera schachtii.”Nematology 19 (7):789-804.

(4) ISPM 4. 1995. Requirements for the establishment of pest free areas. Roma, IPPC, FAO. https://www.ippc.int/en/publications/614/.